सेमरहिया गांव निवासी अमेरिका के खेत के पास चकमार्ग है। आरोप है कि पड़ोसी इस चकमार्ग पर जबरन कब्जा करना चाहता था। करीब एक सप्ताह पहले एसडीएम के आदेश पर लेखपाल के साथ एसओ अवनीश यादव ने मौका मुआयना कर अमेरिका की विवादित जमीन पर नींव भरवा दी थी। एसओ अवनीश यादव ने बताया कि शनिवार की रात्रि करीब बारह बजे के बाद छेदुई पतिया के ग्राम प्रधान और पूर्व जिला पंचायत सदस्य कुसमा देवी करीब दो दर्जन साथियों के साथ अमेरिका के घर जा धमके और बनाई गई दीवार को तोड़ने लगे। अमेरिका ने जब खटखट की आवाज सुनी तो वह उठकर बाहर आया और दीवार तोड़ने से मना किया। आरोप है कि इस पर नाराज ग्राम प्रधान ने अमेरिका की जमकर पिटाई कर दी। अमेरिका की पिटाई होता देख परिवार वाले एकत्र हो गए। आरोप है कि हमलावरों ने अमेरिका के पिता सोने लाल, मां रामप्यारी, रामकिशोर, राजेश आदि की भी पिटाई कर दी। इतना ही नहीं अमेरिका के ऊपर फायर झोंक दिया। किसी तरह से अमेरिका ने जान बचायी। आरोप है कि इसी दौरान दहशत फैलाने के लिए करीब एक घंटा तक फायरिंग करते हुए यह लोग गांव में घूमते रहे। खौफजदा पीड़ित परिवार पड़ोस के गांव रामपुर चला गया है।